AaB-træner Lars Søndergaard er tvunget til at lave ændringer i det centrale forsvar i de kommende kampe mod Lyngby Boldklub og Viborg FF. Det er en realitet, efter at den rutinerede svenske forsvarsspiller Markus Holgersson onsdag er blevet idømt to kampes karantæne. Fodboldens disciplinærinstans har vurderet en episode fra søndagens kamp mellem AaB og Brøndby IF, hvor Holgersson plantede en albue i maven på Brøndby-spilleren Christian "Greko" Jakobsen. Den forseelse er blevet takseret til to karantænedage. - Man kan anfægte vilkårligheden af, hvornår en specifik situation tages op til vurdering af Fodboldens disciplinærinstans, men vi respekterer afgørelsen og tager den til efterretning, siger AaB's sportschef Allan Gaarde til klubbens hjemmeside. Dommer Michael Tykgård så ikke episoden, hvor Markus Holgersson ramte Brøndby-spilleren. AaB tabte kampen med 1-0.

Opsummering:
AaB må undvære forsvarsspilleren Markus Holgersson i holdets næste to kampe. Den rutinerede svensker er blevet idømt to karantænedage.